31990L0488
L 270/25
JURNALUL OFÍCIAL AL UNIUNII EUROPENE
DIRECTIVA CONSILIULUI
din 17 septembrie 1990
de modificare a Directivei 87/404/CEE privind apropierea legislațiilor statelor membre referitoare la recipientele simple sub presiune
(90/488/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 100a,
având în vedere propunerea Comisiei (1),
în cooperare cu Parlamentul European (2),
având în vedere avizul Comitetului Economic și Social (3),
întrucât Directiva 87/404/CEE (4) prevede completa armonizare a standardelor pentru recipientele simple sub presiune fabricate în serie;
întrucât, în absența unor standarde armonizate, Directiva 87/404/CEE impune o examinare CE de tip a recipientelor în cauză; întrucât respectivele standarde nu vor fi disponibile până la data aplicării directivei;
întrucât Directiva 87/404/CEE nu a prevăzut o perioadă de tranziție în care ar fi permisă introducerea pe piață a stocurilor de recipiente fabricate în conformitate cu reglementările naționale încă aplicabile înainte de punerea în aplicare a directivei;
întrucât fabricanții trebuie să dispună de timpul necesar pentru aplicarea procedurii de examinare CE de tip și este necesar să se stabilească o perioadă de tranziție pentru a permite introducerea pe piață a recipientelor din stoc,
ADOPTĂ PREZENTA DIRECTIVĂ:
Articolul 1
La articolul 18 alineatul (1) din Directiva 87/404/CEE se adaugă următorul paragraf:
„Pentru perioada de până la 1 iulie 1992, statele membre permit introducerea pe piață și/sau darea în folosință a recipientelor care respectă reglementările în vigoare pe teritoriile lor, înainte de data aplicării prezentei directive.”
Articolul 2
Statele membre adoptă dispozițiile necesare pentru a se conforma prezentei directive până la 1 iulie 1991. Ele informează de îndată Comisia cu privire la aceasta.
Articolul 3
Prezenta directivă se adresează statelor membre.
Adoptată la Bruxelles, 17 septembrie 1990.